Hm, det er lidt svært. Selvfølgelig skal man sige tak, når folk tænker på en. På det punkt kan mange af os nok stramme lidt op. Men din veninde og hendes datter har fået sig noget af en forskrækkelse, og så glemmer man alt omkring sig. Jeg synes, du skal lande på, at du er en rigtig god og opmærksom ven, der gjorde det helt rigtige ved at sende opmuntring i en svær situation. Den slags lagrer sig, og jeg er sikker på, at både blomster og kurv er røget i “biblioteket” over gode oplevelser. Også hos den unge pige. Hun har set, at det er dejligt, når nogen handler, som du gjorde, og lige nu er hun måske ikke helt i stand til at reagere med den nødvendige høflighed, men jeg er sikker på, hun vil huske det og senere i livet kopiere den gode handling. Jeg tror egentlig bare, jeg vil sige, at når man er blevet kørt ned og har været i en livstruende situation, så behøver man ikke stå til regnskab for noget som helst. Men jeg synes, du er en skøn ven. Fortsæt med at gøre det, du gør.